Diari Oficial de la Generalitat Valenciana


Sumari del DOGV 7784, del 17-05-2016 (2016/2989)

RESOLUCIÓ 193/IX, de 27 d'abril de 2016, del Ple de les Corts, sobre l'Informe de Fiscalització del Compte General de la Generalitat corresponent a l'exercici de 2014.
-----------------------------------------------------------------------------------------------------------------------------------------------------------------------

### Dades del document

Número de DOGV
:   7784

Data del DOGV
:   17-05-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2989


Data del document
:   27-04-2016

Organisme emissor
:   Corts Valencianes

Tipus de document
:   Resolució

RESOLUCIÓ 193/IX, de 27 d'abril de 2016, del Ple de les Corts, sobre l'Informe de Fiscalització del Compte General de la Generalitat corresponent a l'exercici de 2014. [2016/2989]  
El Ple de les Corts en la sessió del 27 d'abril de 2016, ha debatut el dictamen de la Comissió d'Economia, Pressupostos i Hisenda sobre l'Informe de Fiscalització del Compte General de la Generalitat corresponent a l'exercici de 2014, i el text de l'esmena transaccional presentada pels grups parlamentaris Popular, Socialista, Compromís, Ciudadanos i Podemos-Podem.  
Finalment, d'acord amb la Resolució de la Presidència 2208/I, sobre tramitació parlamentària de l'Informe de la Sindicatura de Comptes sobre la Fiscalització del Compte General de la Generalitat, ha aprovat la resolució següent:  
  
I. Les Corts aproven l'Informe de Fiscalització del Compte General de la Generalitat corresponent a l'exercici 2014 i l'insten a ampliar les seues feines de fiscalització en diverses àrees específiques, segons els principis i normes que hi siguen aplicables.  
  
II. Les Corts Valencianes acorden instar la Sindicatura de Comptes que complete i amplie el seu Informe de Fiscalització del Compte General de la Generalitat Valenciana de 2014 i, en especial, en el que fa referència a:  
1. Els informes de la Sindicatura hauran de concretar i donar a conéixer tots aquells supòsits en què s'hagen detectat insuficiències administratives, retards en la informació, documentació incompleta, poca col·laboració amb la Sindicatura, fraccionament que poguera considerar-se irregular, etc. Davant d'aquests supòsits, la Sindicatura reclamarà, amb vista a una fiscalització completa i sense entrebancs, tota la informació necessària a la Generalitat i els seus organismes, empreses i fundacions, i realitzarà un informe annex al presentat, on analitzarà els casos.  
2. Que, davant d'actuacions lesives a l'interès públic, comportaments irregulars en la gestió pública, desinterés manifest, actuacions no ajustades als criteris de bona gestió comptable o qualsevol altra situació que no haja de ser admesa en una Administració pública, la Sindicatura òbriga els corresponents expedients de responsabilitat comptable als efectes prevists en la legislació i inicie, si escau, els tràmits judicials que corresponguen. Aquestes actuacions seran sol·licitades mitjançant un escrit al Tribunal de Comptes, amb còpia a la Mesa de les Corts i a la Comissió d'Economia, Hisenda i Pressupostos, on assenyalarà els casos localitzats i reclamarà la delegació d'aquesta competència, que actualment recau en el Tribunal de Comptes i que legalment pot ser cedida a la Sindicatura de Comptes.  
3. La Sindicatura de Comptes realitzarà informes annexos al present en tots aquells supòsits que haja estat requerida la seua declaració en instruccions i procediments judicials existents, i remetrà aquesta fiscalització completa a la Comissió d'Economia, Pressupostos i Hisenda de les Corts i als òrgans judicials corresponents.  
4. Les Corts insten el Consell a dotar dels recursos materials i humans necessaris la Sindicatura de Comptes perquè aquesta puga realitzar auditories integrals dels comptes de la Generalitat Valenciana i dels seus organismes i empreses públiques i fundacions en allò referent a l'opinió respecte als termes d'eficiència, eficàcia i economia.  
  
  
Tot això, en la mesura que es puga, d'acord amb el programa d'actuació de la Sindicatura de Comptes i el dret que assisteix aquestes Corts de sol·licitar informes, memòries o dictàmens, d'acord amb l'article 14 de la Llei 6/1985, d'11 de maig, de la Sindicatura de Comptes.  
  
  
Palau de les Corts. València, 27 d'abril de 2016.- El president: Enric Morera i Català. El secretari primer: Emilio Argüeso Torres.